**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/6852-3/2021.

**66/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**A Védőnői Szolgálat 2020. évi munkájáról szóló beszámoló elfogadásáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

A Védőnői Szolgálat 2020. évi munkájáról szóló beszámolót a határozat melléklete szerinti tartalommal elfogadom.

Döntésemről tájékoztatom a Tiva-Szolg Nonprofit Kft. ügyvezetőjét.

**INDOKOLÁS**

Tiszavasvári Város Önkormányzata Képviselő-testülete 2021 első negyedévére irányozta elő a Védőnői Szolgálat 2020. évi munkájáról szóló beszámolójának megtárgyalását.

A védőnői szolgálat 2019. közepe óta a Tiva-Szolg Kft. keretei között működik. A védőnői szolgálatok területi elv alapján végzik tevékenységüket. A területi védőnői ellátásról szóló 49/2004. (V.21.) ESzCsM rendelet meghatározza a védőnői szolgálat feladatait, melyek többek között a családok egészségének megőrzésére, segítségére irányuló preventív tevékenységek, valamint a betegség kialakulásának, az egészségromlásnak a megelőzése érdekében végzett egészségnevelés.

Beszámolójukban bemutatják a védőnői munka szerteágazóságát, fontosságát. Táblázatos formában bemutatásra kerül a gondozott családok száma, a várandós anyák száma, a szülések alakulása. Munkájuk nagy részét a gyermekvédelmi feladatok ellátása teszi ki.

A fentiekben említett területet érintően a részletes beszámolót a határozat melléklete tartalmazza.

A veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelet hatálybalépését követőena katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:**Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti. A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni. Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.

Tiszavasvári, 2021. március 25.

 **Szőke Zoltán**

 **polgármester**

**TPH/6852-3/2021. ügyiratszámú határozat melléklete, ami egyben a 66/2021. polgármesteri határozat 1. számú melléklete**

**TIVA-SZOLG**

 ***Településszolgáltatási és Vagyonkezelő Nonprofit Kft.***

 4440 Tiszavasvári, Városháza tér 4.

 Tel:06/30 757 2977

Web: [www.tivaszolg.hu](http://www.tivaszolg.hu/) e-mail: tivaszolgnonprofit@gmail.com

**BESZÁMOLÓ**

**a védőnői szolgálat 2020. évi munkájáról**

**VÉDŐNŐI SZOLGÁLAT**

4440 Tiszavasvári Kossuth út 4

Tel.:42-557-204

-------------------------------------------------------------------------------------------------

***Védőnői szolgálat:***

2020-ban a területi védőnői körzeteket ellátó védőnők neve:

I - es körzet: Draviczkyné Varga Anita

II - es körzet: Vanczerné Németh Mária

III - as körzet: Molnárné Mikó Gyöngyi

IV - es körzet: Kovács Zita Nóra

V-ös körzet: Lengyel-Mezei Annamária 2020.08.31-ig 2020.09.01-től -2020.12.31-ig helyettesítéssel volt ellátva a körzet

VI-os körzet + Szorgalmatos ellátási terület: Matyasovszki Judit

VII-es körzet: Ferenczné Takács Viktória

A védőnők alapfeladataikat az egészségügyben meghatározott törvények - 49/2004 (V.21.) ESzCsM rendelet, 19/2009 EüM rendelet -, 26/2014 (IV.8.) EMMI rendelet, módszertani útmutatók, szakmai protokollok alapján valamint a COVID eljárás rendek figyelembevételével végzik. A védőnő kompetencia köre egyre szélesebb, napjainkra már az egész család egészségügyi, szociális problémáinak a megoldásában is részt vesz, humán szolgáltatásokat nyújt, és tanácsokat ad a felmerülő problémák megoldására. Az V-ös körzet 2020.08.31 után betöltetlen volt, helyettesítéssel látták el a kolléganők.

A VI-os és VII-es vegyes védőnői körzet, területi feladatokon túl iskolai ellátás is történik.

***A védőnői gondozás leggyakrabban alkalmazott módszerei a következők:***

* családlátogatás/ távkonzultáció
* önálló védőnői tanácsadás,
* orvossal tartott tanácsadás,
* fogadóóra tartása,
* egészségnevelés a családok otthonában, családlátogatások során, tanácsadóban, oktatási intézményekben (iskola, óvoda),
* egészségfejlesztés közösségi színtéren.

***A családok komplex gondozása a következő elemekből tevődik össze:***

* családi életre való felkészítés, szülői szerepre ’nevelés’,
* kiemelten a várandós nők, csecsemők védelme, rendszeres gondozása,
* gyermekágyas anya és újszülöttjének gondozása,
* egészségnevelés (egyéni és közösségi szinten),
* szűrővizsgálatok végzése, biztosítása,
* védőoltások megszervezése,
* tanácsadások szervezése, lebonyolítása (várandós; csecsemő - önálló és orvossal tartott-, nővédelmi)
* csoportok, foglalkozások, klubok szervezése (szülésfelkészítő tanfolyam, babamasszázs, elsősegélynyújtó, csecsemőgondozó tanfolyam)

A védőnők családgondozói tevékenységük során kiemelten kezelik a hátrányos helyzetű családok, ezen belül a roma lakosság gondozását. Munkánk során fontosnak tartjuk az ismerethiányból, szociális, egészségügyi, valamint pszichés okokból adódó hátrányok leküzdésének segítését, az állapotromlás megakadályozását, a problémakezelés előmozdítását a családok mindennapjaiban. A rendszeres, napi kapcsolat lehetővé teszi, hogy kialakuljon a kölcsönös bizalom, elfogadjuk egymás értékrendjét, és kultúráját, ami hatékonyan segíti a problémák felismerését, kezelését. A megfelelő kapcsolat kialakításához a gondozott családokkal ezeken túl szükség van megfelelő szakismeretekre, empátiára, előítélet mentességre, a másik ember feltétel nélküli elfogadására, hitelességre, elismerésre, egymás tiszteletben tartására, illetve korrekt helyzetfeltárásra, értékelésre.

A védőnői munka zömmel oktató – nevelő – segítő jellegű, alapvető eleme az értelemre, érzelemre hatás, ami feltételezi a megfelelő, mindkét fél számára egyértelmű, és érthető kommunikációt. A leghatékonyabb eszköz az egyéni beszélgetés során a meggyőzés, bár néha ez is kevésnek bizonyul.

**Pandémia hatása a védőnői munkára**

A veszélyhelyzet kezdetén a város és az intézményvezetés egyeztetett a Védőnői Szolgálat dolgozóival a megváltozott munkakörülményekről.

A kialakult helyzet miatt Május 15-től Augusztus 15-ig a védőnők napi 4 órában látták el a feladataikat.

2020-ban a pandémia miatt új feladatokkal és nehézségekkel találkoztunk a munkánk során. A szakmai protokollokban is változás történt alkalmazkodva a járványügyi helyzethez. A rendszeres családlátogatások mellett/helyett megjelent a távkonzultáció lehetősége is. A veszélyeztetett és problémás gondozottakra továbbra is kiemelt figyelmet fordítottunk.

A csecsemő és várandós tanácsadási morálon is változtatni kellett, hogy az aktuális előírásoknak eleget tegyünk. Szigorúan előre egyeztetett időpontra érkeztek a gondozottaink.

Előzetesen távkonzultáció útján a gondozás főbb kérdéseit egyeztettük illetve a szülői kérdőíveket át tudtuk küldeni, ami a kötelező szűrővizsgálatok alapja. Ezért a személyes találkozások kevesebb időt vettek igénybe csökkentve ezzel a megbetegedések esélyét.

A pandémia nehézsége volt többek között ,hogy a metakommunikációs eszközzel nem rendelkező családoknál a járvány ellenére is szükséges volt a személyes felkeresés.

A kötelező védőoltások nem maradhattak el .Dr. Nyáguly István távozása után a körzetét 4 orvos egymást váltva helyettesítéssel látta el . A védőnők a kialakult helyzet miatt nagyobb feladatot kaptak az orvosi tanácsadás szervezésén túl a személyes segédkezésben is illetve a tanácsadások számát is növelni kellett az esetleges tömörülés elkerülése érdekében.

Az iskolák lezárása után, az iskolavédőnői feladatok is átalakultak. A kötelező márciusi és áprilisi Iskolai Kampányoltásokat május végén illetve június elején kellett bepótolni. Ami előzetes egyeztetést, tervezést igényelt. A szülők értesítése sem volt egyszerű , ahol lehetőség volt rá ott az iskolai rendszeren keresztül illetve távkommunikáció útján értesítettük a szülőket és előfordult,hogy személyesen vittük ki az értesítőket.

Ezáltal sokkal nehezebb és időigényesebb volt az oltás szervezése mint normál helyzetben. Az így megszervezett oltás alkalmával a tanulók megadott időpontra érkeztek és az udvaron várakoztak a 1,5 méteres távolságot és a higiénés szabályokat betartva. A szakközépiskolában minden év májusában aktuális szakmai alkalmassági vizsgálat személyes megjelenéssel nem valósulhatott meg . Így az érintett tanulókat és szüleiket az intézmény segítségével postai úton értük el, ilyen formában vettük fel az anamnézist és kértük be a szükséges dokumentumokat. A biztosított adatok alapján lettek a tanulók alkalmasítva, melyet személyes orvosi és védőnői vizsgálat egészített ki szeptemberben.

A nehezített körülmények ellenére is mind az iskolai mind a területi oltások és kötelező szűrővizsgálatok rendben megtörténtek.

**Gondozott családok számának alakulása, illetve dohányzás előfordulása körzetenként: (2020.12.31-i állapot szerint)**

|  |  |  |
| --- | --- | --- |
|  | Gondozott családok száma: | Ebből Dohányzás: |
| 1. körzet
 | 144 | 58 |
| 1. körzet
 | 159 | 64 |
| 1. körzet
 | 150 | 76 |
| 1. körzet
 | 151 |  80 |
| 1. körzet
 | 138 | 76 |
| 1. körzet
 | 88 | 15 |
|  7. körzet | 13 | 5 |
|  **Összesen:** | **843** | **374** |
|  |  |  |

2020-ban összesen **4894** családlátogatást végeztünk, ebből szaklátogatások száma (egy családon belül több 0-7 éves korú gyermek vagy várandós is lehet) **6383** volt.

Tanácsadáson 0-7 éves korig **3914** gondozási eset történt, ami a védőnői tanácsadóban zajló önálló és orvossal tartott tanácsadást is magában foglalja, távkonzultáció formájában **2264** eset történt.

Várandós tanácsadáson **1507** gondozási eset történt. Távkonzultáció útján **212** fővel tartottunk kapcsolatot.

Nővédelmi gondozással kapcsolatban **76** látogatást végeztünk, és a tanácsadás **178** esetben személyesen **127** esetben pedig távkonzultáció útján történt.

**Az év folyamán gondozott várandós anyák száma illetve a 0-7 éves korú gondozottak létszáma 2020.12.31-i állapot szerint:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1.kV\*  |  2.k V.  | 3.k V. | 4.k V. | 5.k V. | 6.k V. | 7.k V. | **Össz:** |
| **Várandós:** | 17 7 | 10 7 | 14 6 | 13 6 | 9 6 | 3 2 | 0 0 | 66 34 |
| **Csecsemő:** | 34 8 | 32 15 | 36 10 | 36 12 | 31 24 | 19 8 | 2 0 | 190 77 |
| **1-3 éves:** | 61 7 | 57 7 | 63 13 | 97 14 | 67 16 | 38 3 | 4 1 | 387 61 |
| **3-7 éves:** | 98 14 | 113 25 | 108 24 | 108 22 | 106 30 | 70 10 | 15 2 | 618 127 |

jelmagyarázat: V= Az Összlétszámból Veszélyeztetett (kizárólag eset jelzőlappal és egészségügyi dokumentációval rendelkezők száma)

**Szülések alakulása:**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** |
| **Élve születések****száma:** | 148 | 169 | 180 | 189 | 184 | 176 | 196 | 141 | 155 | 189 | 195 |
| **Otthon****szülés:** | 2 |  | 0 | 1 | 0 | 2 | 0 | 1 | 2 | 4 | 5 |
| **Intézeti****szülés:** | 146 |  | 180 | 188 | 184 | 174 | 196 | 140 | 153 | 185 | 191 |
| **Koraszülés:** |  | 10 | 26 | 22 | 20 | 16 | 13 | 18 | 19 | 20 | 15 |
| **Hátrányos helyzetű szülés:** |  |  | 99 | 97 | 108 | 98 | 101 | 60 | 95 | 79 | 120 |
| **Halvaszülés:** |  |  | 1 | 1 | 3 | 1 | 0 | 2 | 0 | 0 |  1 |
| **Fogyatékkal****született:** |  |  | 3 | 6 | 2 | 6 | 2 | 3 | 1 | 2 | 0 |

A területi védőnői munka 3 fő színtéren történik:

* egyrészt a családok otthonában, ahol a látogatások alkalmával saját környezetében figyeljük meg a gyermekek fejlődését és aktuális tanácsokkal látjuk el a családtagokat
* a találkozások másik része a védőnői tanácsadóban zajlik, ahol a különböző növekedési, fejlődési, szűrővizsgálatok, egyéb eszközös mérések, védőoltások történnek.
* a szakmai szabályok változása miatt elfogadottá vált a távkonzultáció lehetősége amely magában foglalja a telefonon, messengeren, skype-on történő interaktív kapcsolattartást.

**A gyermek alapellátás részeként:**

* + - * részt veszünk a családi környezet szociális problémáinak megelőzésében,
	+ tanácsot adunk gondozási, nevelési kérdésekben,
	+ táplálási tanácsot adunk,
		- * ellenőrizzük és regisztráljuk a gyermekek testi-lelki-szellemi fejlődését,
			* elvégezzük az alap szűrővizsgálatokat, státuszvizsgálatokat végzünk ami protokoll szerint az alábbi életkorokban kötelező:1,2,3,4,6,9,12,15,18 hónap illetve 2,2.5,3,4,5,6 év. A szűrővizsgálaton kiszűrt elváltozásról a gyermek háziorvosát 72 órán belül értesítjük, 2020-ban **126** ilyen tájékoztatást írtunk.
			* kapcsolattartás a családdal és a szakemberekkel,
			* a higiénés viszonyokat figyelemmel kísérjük.

**Egészségfejlesztési munka az óvodákban és közösségi színtereken**

A 2020/2021-as tanévben Tiszavasvári óvodáiban a beíratottak létszáma: 519 fő volt. A Szorgalmatosi óvodába 56 gyermek járt.

Az óvodás korú gyermekek szűrővizsgálata továbbra is a védőnői tanácsadóban történik 3,4,5,6,7 éves korban. A nevelési intézményekben így tisztasági szűrővizsgálatot, illetve egészségnevelést végzünk. Igény szerint szülői értekezleten veszünk részt.

A fejtetvességgel nagyobb mértékben fertőzött óvodai intézményekben a 2 heti rendszerességgel végzett szűrővizsgálatok, visszaellenőrzések a korábbi évekhez képest csekély javulást mutatnak. A tetvességgel kapcsolatos rendelkezések alapján állandó jelentési kötelezettségünk van a Népegészségügyi Szakigazgatási szerv felé.

Önkormányzat gondozásában futó TOP-5.2.1-15-SB1-2016-00011 számú pályázat keretén belül a Védőnői Szolgálat dolgozói a majorban élő hátrányos helyzetű kiskorú várandósok illetve megszült anyák számára várandós klubbot tartanak.

**Gyermekvédelmi tevékenység:**

Az országos átlagtól eltérően a terület jellegéből fakadóan, a védőnői munka jelentékeny részét teszi ki a gyermekvédelmi feladatok ellátása. 2020-ban **89** jelzést, tájékoztatást illetve környezettanulmányt küldtünk a Kornisné Liptay Elza Szociális és Gyermekjóléti Központ Család és Gyermekjóléti Szolgálata, valamint a Család és Gyermekjóléti Központja, illetve a Tiszalöki Család- és Gyermekjóléti Szolgálat felé. Munkánk során tapasztaljuk, hogy az előző évekhez hasonlóan a családok továbbra is több szociális problémával, anyagi nehézséggel küzdenek, ami a gondozási munkánkat is megnehezíti. Nehézséget okoz egy drágább, korszerűbb tápszer, babaápolási cikk beszerzése. Sok esetben a vizsgálatokra történő beutazás költsége is nagy terhet ró a családok költségvetésére. Továbbra is azt tapasztaljuk, hogy főként a hátrányos helyzetű kismamák várandósságuk 20. hete körül jelentkeznek csak felvételre. Ez egyik részről lehet hanyagság, másrészről valószínűleg így spórolják meg a terhesség első felében a vizsgálatokra történő utazás költségeit. Ezek a vizsgálatok nagyon fontosak lennének, hiszen a fejlődési rendellenességek kora terhességben szűrhetők, és orvosi indokkal 18. hétig szakítható meg a terhesség.

A társadalmi, gazdasági nehézségek egyre több családban éreztetik hatásukat. Sok családban gondot okoz a gyermekek megfelelő ellátása, egyes szülők többszöri felszólítás ellenére sem hozzák el gyermeküket védőoltásra, szűrővizsgálatra. Egyre több családban okoz problémát az ingatlanok túlzsúfoltsága (10-12 fő lakik egy szobában). Egyes családokban megoldhatatlannak látszó probléma a fejtetvesség. Ezen területeken a szakemberek összehangolt munkája ellenére is csak kismértékű, átmeneti javulás észlelhető.

A családok körében sajnos a kukázás is nagy méreteket öltött az utóbbi időben, gyakran a szülők gyerekekkel együtt járnak. Évek óta fennálló probléma a kóbor kutyák megnövekedett száma, a kóbor kutyák ürülékükkel több fertőző betegséget is terjesztenek pl.: bélférgesség, bolhák, rühesség. Ezért biológiai veszélyt jelentenek az ott élő közösségre és az őket ellátó személyzet számára egyaránt.(védőnők, gyermekjóléti szolgálat munkatársai,és egyéb szolgáltatók szakemberei) Nagymértékben jelent meg a háztartásokban a csótány is, ami szintén betegségeket terjeszt.

 Rendszeresen részt veszünk a jelzőrendszeri üléseken és az esetekkel kapcsolatos esetkonferenciákon. 2020-ban **34** esetkonferenciára szóló meghívót kaptunk és **34** esetkonferencián meg is jelentünk.

Szükség esetén részt veszünk rendőrségi kihallgatásokon és Bírósági tárgyalásokon is.

**Egyéb tevékenységek:**

A védőnői munka minden színterén törekszünk az egészséges életmód népszerűsítésére, propagáljuk a betegségek megelőzését célzó szűrővizsgálatok igénybevételét.

2013 októberétől a nehéz anyagi helyzetben élő asszonyoknak lehetőségük van ingyenes Intrauterin fogamzásgátló eszköz használatára. 2020-ban 41 db-ot adtunk ki. 2017 októberétől az RSZTOP program keretén belül az élelmiszercsomag osztáshoz, a várandósok tájékoztatása a programban való részvétel feltételeiről, illetve az ehhez szükséges dokumentációval történő ellátás is a Védőnői Szolgálatnál történik.

**Munkakörülményeink:**

Kiemelkedő probléma a kóbor kutyák nagy száma. Az egyre jellemzőbb drogfogyasztás következtében a családok együttműködő készsége csökkenőben van. Gyakran találkozunk agresszív fellépéssel pl.: káromkodás, védőnő szidása és alkalmanként fenyegetések is elhangzanak.

Jövedelem kifizetésekor nagy problémát jelent a mértéktelen alkoholfogyasztás, ez megnehezíti az adott időszakban a munkavégzést. A családok ellátása során problémát jelentenek a kommunikációs nehézségek: megértésbeli képességnek a hiánya, iskolázatlanság, rossz szociális környezetből eredő problémák.

**Kapcsolatok:**

A családok egészségének megőrzése érdekében hatékonyan együttműködünk a

* háziorvosokkal, házi gyermekorvosokkal, szinte napi rendszerességgel,
* gyakran konzultálunk gyermekgyógyász, nőgyógyász szakorvosokkal, egészségügyi szakdolgozókkal, kórházi egészségügyi szakdolgozókkal
* Szociális intézményekkel, dolgozókkal,
* Család és Gyermekjóléti Szolgálattal, ugyancsak napi kapcsolatban vagyunk,
* Család és Gyermekjóléti Központtal
* Gyámhivatallal,
* Pedagógiai Szakszolgálattal, pszichológussal, gyógytornásszal,
* Oktatási, nevelési intézményekkel,
* Civil Szervezetekkel, Vöröskereszttel,
* Megyei Tüdőgondozó Állomással
* Bőr-és Nemi beteg Gondozó Intézettel

**Továbbképzések, konferenciák:**

Védőnői Online Információs rendszer használatáról szóló online továbbképzésen vettünk részt a nyár folyamán. Illetve 3 fő iskolát ellátó védőnő részt vett 2020 augusztusban megrendezett tanévnyitó Iskola-egészségügyi Konferencián Budapesten.

Tiszavasvári, 2021. március 24.

 **dr. Groncsák Andrea**

 **ügyvezető**